 NA CHARLES WASONGA WABUNGE mnamo Alhamisi, Septemba 14, 2023, waliidhinisha uteuzi wa Renson Ingonga Mulele kuwa Mkurugenzi wa Mashtaka ya Umma (DPP). Wabunge kutoka mirengo ya Kenya Kwanza na Azimio walipitisha kwa kauli moja ripoti ya Kamati ya Bunge kuhusu Haki na Masuala ya Kisheria (JLAC) iliyompiga msasa Bw Mulele na kupendekeza kuwa anafaa kwa wadhifa huo. Hatua hiyo inaashiria kuwa afisa huyo ambaye amekuwa akihudumu kama Naibu Mkurugenzi wa Mashtaka ya Umma sasa ataapishwa rasmi kuchukua wadhifa huo uliosalia wazi baada ya Noordin Haji kuteuliwa kuwa Mkurugenzi wa Shirika la Kitaifa la Ujasusi (NIS) mnamo Juni 2023. “Tungependa kuthibitishia bunge hili kuwa hamna memoranda au taarifa yoyote ya kupinga uteuzi wa Bw Mulele iliwasilishwa kwa kamati yetu. Ama kwa hakika tulipokea memoranda kutoka kwa Chama cha Mawakili Nchini  (LSK) ya kuunga mkono uteuzi wake. Baada ya kutathmini ufaafu wake, kamati yetu imeidhinisha uteuzi wake. Na tunaomba bunge hili kuunga mkono ripoti yake,” akasema Mwenyekiti wa JLAC George Gitonga Murugara. Naibu mwenyekiti wa Kamati hiyo Mwengi Mutuse, alitaja uidhinishwaji wa Bw Mulele kama wa kuwapa moyo maafisa wanaohudumu katika afisi ya DPP kwamba kwa wakati mmoja hata wao watapanda ngazi hadi kuteuliwa kuongoza afisi hiyo. “Uteuzi kama huu nyakati nyingi hufanywa kutoka nje. Kwa sababu Mulele amekuwa afisa, mtaalamu na Naibu DPP, wenzake sasa watapata shime na moyo kwamba wao pia wanaweza kukwea ngazi kitaaluma na kutunukiwa cheo hicho,” akasema Bw Mutuse ambaye ni Mbunge wa Kibwezi Mashariki. Kwa upande wake, kiongozi wa wengi Kimani Ichung’wah alimshauri Bw Mulele kuendesha majukumu yake kisheria na kitaaluma. “Bw Mulele asiruhusu afisi yake kutekwa na maafisa wakuu serikalini. Aidha, asikubali afisi ya DPP itumiwe kulipiza kisasi cha kisiasa. Isitoshe, Bw Mulele asikubali afisi yake kuingiliwa na asasi yoyote ya serikali ilivyokuwa wakati wa utawala uliopita ambapo afisi ya DPP iliingiliwa na ile ya DCI. Afisi ya DPP inapaswa kuwa afisi huru,” akasema Bw Ichung’wah ambaye ni Mbunge wa Kikuyu. Wabunge walipitisha uteuzi wa Bw Mulele wakati wa kikao maalum kilichoitishwa na Spika Moses Wetang’ula. Wabunge wako likizoni na watarejelea vikao vya kawaida Jumanne, Septemba 25, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  